
                                     RAPORT

asupra  propunerii pentru modificarea şi completarea Legii nr.334 privind finanţarea activităţii partidelor politice şi a campaniilor electorale, publicată în M.of.632/21.07.2006
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii nr.334 privind finanţarea activităţii partidelor politice şi a campaniilor electorale, publicată în M.of.632/21.07.2006, trimisă cu adresa nr.Pl-x 358/2006 şi  înregistrată cu nr. 31/327 din 10 martie 2009.
               Senatul, în calitate de primă Cameră sesizată, a respins iniţiativa legislativă în şedinţa din 2 mai  2007.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.1680 din 12  decembrie 2006, a avizat negativ  propunerea legislativă.
             Guvernul, prin punctul de vedere  transmis,  nu  susţine adoptarea acestei iniţiative legislative.

              Propunerea legislativă are ca obiect de reglementare modificarea   art.48 din Legea nr.334/2006 privind finanţarea activităţii partidelor politice şi campaniilor electorale.

            În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, în şedinţa din  27 aprilie 2009. 
              La dezbateri au fost prezenţi 15 deputaţi, din totalul de 24 membri ai Comisiei juridice, de disciplină şi imunităţi. 

             În urma dezbaterilor, membrii Comisiei au hotărât, cu unanimitate de voturi, să  propună plenului Camerei  Deputaţilor, spre dezbatere şi  adoptare, Raportul de respingere a propunerii legislative  pentru modificarea şi completarea Legii nr.334 privind finanţarea activităţii partidelor politice şi a campaniilor electorale, publicată în M.of.632/21.07.2006, apreciind  că  iniţiatorii doresc ca respectiva modificare să  excepteze organizaţiile cetăţenilor aparţinând minorităţilor naţionale care sunt asimilate partidelor  politice, alianţelor politice, alianţelor electorale şi  candidaţilor independenţi de la aplicarea dispoziţiilor legii în ceea ce priveşte finanţarea sau  donaţia activităţilor editoriale şi  culturale. Or, aceasta ar crea o  discriminare pozitivă a respectivelor beneficiari faţă  de partidele politice cărora nu li s-ar aplica acest  text. Dacă  se doreşte aplicarea acestei excepţii, atunci aceasta ar trebui să se aplice tuturor partidelor politice.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                                     SECRETAR,

                          Daniel BUDA                                Gabriel ANDRONACHE  
Red.expert

